กฎกระทรวง (ฉบับที่ 2)  พ.ศ. 2537 ออกตามความในพระราชบัญญัติความร่วมมือระหว่างประเทศ ในเรื่องทางอาญา พ.ศ. 2535
กฎกระทรวง
ฉบับที่ ๒
(พ.ศ. ๒๕๓๗)
ออกตามความในพระราชบัญญัติความร่วมมือระหว่างประเทศในเรื่องทางอาญา
พ.ศ. ๒๕๓๕[๑]
 

อาศัยอำนาจตามความในมาตรา ๕ และมาตรา ๔๒ แห่งพระราชบัญญัติความร่วมมือระหว่างประเทศในเรื่องทางอาญา
พ.ศ. ๒๕๓๕ นายกรัฐมนตรีออกกฎกระทรวงไว้ ดังต่อไปนี้

ข้อ ๑ บรรดาค่าใช้จ่ายต่าง ๆ
เกี่ยวกับการให้ความช่วยเหลือแก่ต่างประเทศ ให้ดำเนินการดังนี้
(๑) ในกรณีที่มีสนธิสัญญาระหว่างประเทศไทยกับประเทศผู้ร้องขอ
และในสนธิสัญญาดังกล่าวได้กำหนดเรื่องค่าใช้จ่ายไว้
ให้เป็นไปตามที่กำหนดในสนธิสัญญานั้น
(๒) ในกรณีที่ประเทศผู้ร้องขอแสดงความจำนงหรือมีความตกลงที่จะรับภาระเรื่องค่าใช้จ่าย
ให้เป็นไปตามที่แสดงความจำนงหรือตกลงกันนั้น
(๓) ในกรณีที่ค่าใช้จ่ายซึ่งประเทศผู้ร้องขอจะต้องรับผิดชอบตามสนธิสัญญา
หรือตามที่แสดงความจำนงหรือตามความตกลงดังกล่าวใน (๑) หรือ (๒) แล้วแต่กรณี ไม่ครอบคลุมค่าใช้จ่ายทั้งหมด
ให้เบิกจ่ายค่าใช้จ่ายเฉพาะส่วนที่ยังขาดอยู่จากงบประมาณของส่วนราชการซึ่งมีอำนาจหน้าที่ดำเนินการตามมาตรา
๑๒

ข้อ ๒
บรรดาค่าใช้จ่ายต่าง ๆ เกี่ยวกับการขอความช่วยเหลือจากต่างประเทศ ซึ่งประเทศไทยจะต้องรับผิดชอบ
ให้เบิกจ่ายจากงบประมาณของหน่วยงานของรัฐที่จะขอความช่วยเหลือจากต่างประเทศตามมาตรา
๓๖ ทั้งนี้
ตามจำนวนเงินที่ผู้ประสานงานกลางได้แจ้งให้หน่วยงานดังกล่าวทราบ


ให้ไว้ ณ วันที่ ๘ กุมภาพันธ์ พ.ศ. ๒๕๓๗
ชวน หลีกภัย
นายกรัฐมนตรี
หมายเหตุ:- เหตุผลในการประกาศใช้กฎกระทรวงฉบับนี้ คือ
โดยที่มาตรา ๔๒ แห่งพระราชบัญญัติความร่วมมือระหว่างประเทศในเรื่องทางอาญา พ.ศ. ๒๕๓๕
บัญญัติให้ออกกฎกระทรวงกำหนดหลักเกณฑ์ วิธีการ และเงื่อนไขในเรื่องค่าใช้จ่ายต่าง
ๆ เกี่ยวกับการให้ความช่วยเหลือแก่ต่างประเทศและการขอความช่วยเหลือจากต่างประเทศ จึงจำเป็นต้องออกกฎกระทรวงนี้



































ปิติวรรณ/ปรับปรุง
๑๔ สิงหาคม
๒๕๖๓

ภิรมย์พร/ตรวจ
๒๘ สิงหาคม
๒๕๖๓

[๑] ราชกิจจานุเบกษา
เล่ม ๑๑๑/ตอนที่ ๗ ก/หน้า ๒๑/๑๐ มีนาคม ๒๕๓๗